Suurlähettiläspäivillä puhunut Timo Soini korosti Suomen ja Ruotsin erityissuhteen merkitystä. EU:n ulkoministeri totesi olevan turvallisuusyhteisö, jonka merkitystä ei pidä aliarvioida.

Euroopan unioni, Venäjä ja Nato. Tiivistettynä nämä kolme nousivat esiin ulkoministeri Timo Soinin (ps.) tänään maanantaina aamupäivällä suurlähettiläspäivillä (siirryt toiseen palveluun) pitämässä puheessa.

Soinin mukaan on kaikkien etu, että yhteistyötään sotilasliitto Naton kanssa tiivistäneet Suomi ja Ruotsi ovat pöydässä, kun Itämeren asioita käsitellään. Naton jäsenyyttä Suomi ei ulkoministerin mukaan ole hakemassa, mutta mahdollisuus siihen on olemassa. Euroopan turvallisuustilanteella on tässä harkinnassa iso merkitys.

– Tilanne on entinen. Oven pitäminen avoimena palvelee Suomen turvallisuutta.

Soinin mukaan Suomen puolustuskyvystä ja turvallisuudesta on pidettävä huolta eikä Suomella ole oman turvallisuutensa vuoksi lupaa eristäytyä.

Tärkeät naapurit

Siinä missä Ruotsi on Suomelle "aina se läheisin ja luontevin kumppani", on myös puolustusyhteisön syventäminen luontevaa. Erityissuhde Suomella on myös Viron kanssa, Soini muistutti.

Samoin toisessa suunnassa oleva Venäjä on Suomelle tärkeä naapuri.

– Emme voi, emmekä halua kääntää Venäjälle selkää. Samalla on oltava rehellinen: Krimin toimilla Venäjä on rikkonut eurooppalaisia sääntöjä.

Ulkoministeri korosti, että EU:n yhteinen pakotepolitiikka pitää eikä Minskin sopimuksen toimeenpanolle ole edelleenkään vaihtoehtoja. Se, onko EU:n ja Venäjän suhteissa paluuta normaalimpaan, on Soinin mukaan kiinni Venäjän omasta toiminnasta.

Kun epävakaus Euroopassa lisääntyy ja epävarmuus Euroopan lähiympäristössä jatkuu, on Euroopan turvallisuuden kivijalkana myös transatlanttinen side. Suomea puolestaan suojelee EU-jäsenyys.

– Euroopan unioni on myös turvallisuusyhteisö, jonka merkitystä ei pidä aliarvioida. Turvallisuusyhteisönä EU on Suomen edun mukainen.

Vielä tuntematon brexit

Vuoden tärkeimpien uutistapahtumien listalle Soini nosti Britannian kansanäänestyksen tuloksen.

– Se oli todellinen "missä olit" -hetki. Minä olin kesämökillä, peräkamarissa.

Vaikkei Soini itse usko alati syvenevään integraatioon, ei hän omien sanojensa mukaan myöskään odota EU:n hajoamista, sillä vaihtoehtoja on.

EU voi "selvitä ja sopeutua", jos yhteisesti sovituista asioista pidetään kiinni. Liki samaan hengenvetoon Soini kuitenkin totesi, että Eurooppa on arvoyhteisönä olemassa myös unionista riippumatta.

Korjaus klo11:06. Soini puhui suurlähettiläspäivillä.